****

TLAČOVÁ SPRÁVA

**V Nemecku potvrdili celoštátny zákaz predaja zábavnej pyrotechniky. Budeme ho nasledovať?**

Na zákaz predaja pyrotechniky si na Slovensku budeme musieť ešte počkať, no vďaka viacerým iniciatívam a petíciám zameraným na jeho zrušenie sme o krok bližšie k veľkej zmene.

25. januára sa stretla po prvýkrát Pracovná skupina pre oblasť veterinárnej starostlivosti a ochrany zvierat predsedu Výboru NR SR pre pôdohospodárstvo a životné prostredie Jaroslava Karahutua, ktorej predsedá koordinátorka a hovorkyňa Pracovnej skupiny Lenka Kmeťová, zakladateľka a predsedníčka NÁDEJ PRE KONE a ĽUDÍ, o.z. Na stretnutí boli prizvaní aj hostia z online výzvy „Stop nebezpečnej zábavnej pyrotechnike“.

Všetci zhodli na príprave zákona, ktorým sa celoročne a celoplošne na území Slovenska zakáže používanie a voľný predaj vybraných druhov zábavnej pyrotechniky.

*“Na základe našich skúseností, ako aj podnetov, ktoré dostávame na* [*Zelenej linke Ministerstva životného prostredia*](https://www.facebook.com/zelenalinka)*, sme pripravili návrh novely zákona, ako aj vládneho nariadenia, ktoré by zakázalo predaj a používanie zábavnej pyrotechniky kategórie F2, F3 a F4 na celom území Slovenskej republiky*,” hovorí Nikola Jackuliaková, právnička iniciatívy [Zvierací ombudsman](http://zvieraciombudsman.sk/).

Návrh novely povoľuje predaj a používanie zábavnej pyrotechniky kategórie F1, ktorej použitie predstavuje veľmi nízke nebezpečenstvo a má zanedbateľnú hladinu hluku. Ide napríklad o motýliky, prskavky, fontánky, praskajúce guľôčky a rôzne bzučiaky.

*“Akákoľvek ľudská činnosť, ktorá je vykonávaná len pre zábavu a dokázateľne spôsobuje vážnu fyzickú a psychickú ujmu, alebo smrť nielen zvierat, ale aj ľudí, či škody na majetku, nemá opodstatnenie a nemôže byť modernou spoločnosťou akceptovaná,”* konštatuje Zuzana Stanová, Zvieracia ombudsmanka.

Negatívne dôsledky používania zábavnej pyrotechniky sú pritom už dlhodobo dokázateľné. Poškodzuje zdravie a ohrozuje život ľudí, najmä starších detí,   
citlivých ľudí, mentálne postihnutých ľudí a autistov, ktorým spôsobuje stres a s ním   
spojené ťažké duševné stavy. Poškodzuje zdravie a ohrozuje život zvierat všetkých  
druhov, ktorým spôsobuje enormný stres, v dôsledku ktorého sa zviera môže vážne zraniť, až uhynúť. Poškodzuje prírodu a narúša jej biodiverzitu a v neposlednom raze poškodzuje majetok (požiare, poškodené autá, budovy, pozemky, atď).

Obce a mestá na Slovensku majú síce právomoc regulácie zakázať či obmedziť   
na svojom území alebo jej časti používanie pyrotechnických výrobkov, avšak túto právomoc nevyužívajú alebo len zriedka, preto jedinou cestou, ako zabrániť škodám a týraniu zvierat je úplný zákaz predaja a používania zábavnej pyrotechniky.

Zvierací ombudsman v spolupráci s ÚMS a ZMOS už koncom minulého roka vyzval mestá v rámci kampane [“Bez ohňostroja, pre zvieratá”,](http://zvieraciombudsman.sk/novinky/bez-ohnostroja-pre-zvierata-zvieraci-ombudsman-vyzyva-mesta-a-obce-aby-sa-vzdali-silvestrovskeho-ohnostroja-a-podporili-radsej-miest/) aby peniaze pôvodne určené na silvestrovský ohňostroj venovali miestnym útulkom alebo organizáciám venujúcim sa ochrane zvierat. Príprava návrhy novely zákona tak plynulo nadväzuje na predchádzajúce aktivity iniciatívy v oblasti zákazu predaja pyrotechniky.

Ide však o spoločný boj, totiž viac ako 42 000 ľudí už podpísalo výzvu na zákaz predaja zábavnej pyrotechniky ([https://www.martinhojsik.sk/stop\_pyrotechnike](https://www.martinhojsik.sk/stop_pyrotechnike?fbclid=IwAR2rrr62Hc0kI8BQ0KsjYs5sfcII1PMExOAbXsBJagiyY8yFe-zTzDuOxro))   
z dielne Martina Hojsíka a Tamary Stohlovej zo strany PS.

**Zvierací ombudsman** je iniciatíva Aliancie združení na ochranu zvierat a občianskeho združenia **FALLOPIA**, ktorá sa od roku 2011 zaoberá pomocou zvieratám na úrovni systémových a legislatívnych zmien. **Zvierací ombudsman** je neštátna a apolitická iniciatíva. **Zvierací ombudsman** je tím priateľov zvierat, ktorí sa rozhodli venovať svoj čas a odbornosť odvážnemu cieľu: Slovensko vľúdne a empatické (nielen) k zvieratám. Iniciatíva je dôležitá aj pre posilňovanie empatie v spoločnosti voči zvieratám, životnému prostrediu a prírode, najmä u detí a mladej generácie. Zvieraciemu ombudsmanovi sa dvakrát podarilo zmeniť Trestný zákon, či nájsť domov stovkám zvierat cez adopčné podujatie Nájdite sa! so zvieratkom z útulku. Jednou z najdôležitejších aktivít Zvieracieho ombudsmana bola novela zákona o veterinárnej starostlivosti. Členovia Zvieracieho ombudsmana už v roku 2011 presadili sprísnenie prvých trestov za týranie zvierat. **V roku 2018 patril Zvierací ombudsman medzi tvorcov novely zákona o veterinárnej starostlivosti, podľa ktorej už zviera nie je vecou.** Roky však Zvierací ombudsman s partnermi pracuje na ďalších legislatívnych návrhoch, ktoré by dokázali znížiť krutosť na zvieratách na Slovensku a zvýšiť vymožiteľnosť práva v tejto oblasti.

**Zvierací ombudsman**

[www.zvieraciombudsman.sk](http://www.zvieraciombudsman.sk)

facebook.com/zvieraciombudsman

instagram.com/zvieraciombudsman\_official/

www.stopkrutosti.sk

<https://www.youtube.com/watch?v=H5omwj51HWc>

**Odborníkov z iniciatívy Zvierací ombudsman nájdete na**

**Zelenej linke Ministerstva životného prostredia:**

[0800 144 440](mailto:0800%20144%20440) / pracovné dni od 8:00 do 18:00 / [zelena.linka@enviro.gov.sk](javascript:decodeEmail('ks!vog!orivne~aknil!anelez'))